Suomen Aikuisurheiluliito ry:n (SAUL) yhdenvertaisuussuunnitelma 2023–2025

Sisällys

[1 SAUL:n toiminta-ajatus ja toiminnan painopisteet 1](#_Toc129266341)

[2 Yhdenvertaisuus ja tasa-arvo 1](#_Toc129266342)

[3 Yhdenvertaisuus- ja tasa-arvosuunnitelman perusteet 1](#_Toc129266343)

[4 Toimenpiteet 1](#_Toc129266344)

[5 Seuranta ja päivitys 1](#_Toc129266345)

# 1 SAUL:n toiminta-ajatus ja toiminnan painopisteet

SAUL toimii aikuisurheilun valtakunnallisena keskusjärjestönä, joka edistää aikuisurheilijoiden kilpaurheilua ja harrasteliikuntaa sekä muuta toimintakykyä ylläpitävää toimintaa. SAUL:n toiminnan perustana ovat liikunnan eettiset arvot, urheilun reilun pelin periaatteet sekä yhdenvertaisuuden ja tasa-arvon edistäminen. Toiminnan osa-alueisiin kuuluvat käytännössä toiminnan johtaminen, tiedottaminen, terveyden edistäminen, koulutus, valmennus ja urheilukilpailut sekä jäsenseurojen ja urheilijoiden palvelu käytännön asioissa.

SAUL:n toiminnan iskulause ”liikuntaa koko elämänkaari” kuvaa osuvasti liiton toiminnan kohdistamista koko aikuisikäiseen väestöön ikärajoihin tuijottamatta. Sääntöjensä mukaan liiton tehtävänä on organisoida toimintaa, joka tukee eri-ikäisten toimijoiden hyvän toimintakyvyn säilyttämistä mm. julkaisemalla aikuisurheilua koskevaa materiaalia sekä järjestämällä omakohtaista suoriutumista ja valmentautumista koskevia koulutustilaisuuksia. Siten liiton toiminnan tavoitteet ja itse toiminta vastaavat pitkälti liikuntalain 2 §:ssä esitettyjä lain tavoitteita. Lainkohdan mukaan lain tavoitteena on edistää muun muassa eri väestöryhmien mahdollisuuksia liikkua ja harrastaa liikuntaa, väestön hyvinvointia ja terveyttä, fyysisen toimintakyvyn ylläpitämistä ja parantamista, liikunnan kansalaistoimintaa mukaan lukien seuratoiminta, liikunnan ja huippu-urheilun rehellisyyttä ja eettisiä periaatteita sekä eriarvoisuuden vähentämistä liikunnassa.

Suomen Aikuisurheiluliitossa oli 351 jäsenseuraa vuoden 2022 alussa.

# 2 Yhdenvertaisuus ja tasa-arvo

Yhdenvertaisuudella tarkoitetaan sitä, että kaikki ihmiset ovat samanarvoisia riippumatta heidän sukupuolestaan, iästään, alkuperästään, kansalaisuudestaan, kielestään, uskonnostaan ja vakaumuksestaan, mielipiteestään, poliittisesta tai ammattiyhdistystoiminnastaan, perhesuhteistaan, vammastaan, terveydentilastaan, seksuaalisesta suuntautumisestaan tai muusta henkilöön liittyvästä syystä. Henkilöön liittyvät tekijät, kuten ikä, syntyperä tai henkilökohtainen vakaumus, eivät saisi vaikuttaa mahdollisuuksiin saada erilaisia palveluja ja osallistua erilaisiin toimintoihin, kuten työhön, vapaa-ajan harrastuksiin ja koulutukseen. Yhdenvertaisuuden perusteet ja syrjinnän kielto on kirjattu yhdenvertaisuuslakiin.

Tasa-arvolla tarkoitetaan sitä, että ketään ei ilman hyväksyttävää perustetta aseteta eriarvoiseen asemaan sukupuolen perusteella. Tasa-arvosta on pidettävä huolta kaikilla yhteiskuntaelämän alueita. Tasa-arvon perusteet on kirjattu tasa-arvolakiin, joka kieltää syrjimästä sekä naisia että miehiä sukupuolen tai sukupuolisen suuntauksen perusteella. Tasa-arvon perusteet ja syrjinnän kielto sukupuolen ja sukupuoli-identiteetin perusteella on kirjattu tasa-arvolakiin.

Transsukupuolisten sarjavalinnoissa SAUL seuraa SUL, WADA, WA:n ja WMA:n linjauksia.

# 3 Yhdenvertaisuus- ja tasa-arvosuunnitelman perusteet

Syksyllä 2022 toteutettiin liiton jäsenseuroilla yhdenvertaisuuskysely Olympiakomitean valmiilla pohjalla. Samaa kyselyä käytettiin aiemman suunnitelman pohjana vuonna 2019, joten tulokset ovat osittain vertailukelpoiset. Vastauksia saatiin 62 kpl, kun vuonna 2019 vastauksia oli 102 kpl. Kyselyn linkki lähetettiin kaikkien jäsenseurojen yhteyshenkilöille, joita pyydettiin välittämään se jäsenistölleen. Lisäksi kyselystä kerrottiin Ikiliikkuja-lehdessä, liiton nettisivuilla ja Facebookissa, josta oli suora linkki kyselyyn.

## Huomioita vastauksista:

* Naisten osuus vastaajista oli hieman noussut (26,5 % -> 30,6 %)
* Yli 60-vuotiaiden vastaajien osuus oli kasvanut 40–60-vuotiaiden kustannuksella.
* Pienempi osa vastaajista oli seuran johtohenkilöitä ja suurempi osa itse urheilijoita.
* Seurojen tapoihin kuului tervehtiä harjoituksiin tulevia.
* Valmentaja otti kaikki huomioon lähes kaikissa seuroissa.
* Suurimmassa osassa vastaajien seuroissa kokeneemmat harrastajat kannustivat uusia.
* Ilmapiiri seurassa koettiin moniarvoiseksi ja avoimeksi.
* Peräti 91,7 % vastaajista koki olevansa tasavertaisessa asemassa muihin harrastajiin nähden. (Edellisessä kyselyssä 85,8 %)
* 100 % vastaajista koki miehillä ja naisilla olevan samanlaiset mahdollisuudet harrastaa ja kilpailla seurassaan.
* Lähes kaikissa seuroissa oli valmentajina ja johtotehtävissä sekä miehiä että naisia.
* Aiemmassa kyselyssä vammaisurheilua tai pitkäaikaissairaille kohdennettuja ryhmiä oli 25 % vastanneiden seuroista. Nyt luku oli 46 %.
* Maahanmuuttajataustaisia harrastajia oli aavistuksen enemmän kuin aiemmassa kyselyssä (64,4 % -> 68,4 %)
* 77,4 % vastaajista ei ole koskaan nähnyt syrjintää seuran toiminnassa. Aiemmin luku oli 85,7 %. ”Joskus” ja ”useasti”-vastanneiden määrä oli noussut. Syrjintä on molemmissa kyselyissä kohdistunut pääasiassa IKÄÄN. 2022 nousevat kakkossijalle toimintakyky ja seksuaalinen suuntautuminen, kun 2019 ne olivat etninen tausta ja muut syyt.
* Suurimmassa osassa vastaajien seuroista ei oltu keskustelut syrjinnästä tai vastaajat eivät tienneet onko keskusteltu. Vastaajat eivät myöskään tienneet onko seurassa määritelty toimintatapa syrjimistapauksiin.

## Johtopäätöksiä:

Monet asiat näyttävät olevan seuroissa hyvin. Kyselyn mukaan tasa-arvo on hyvällä mallilla, ja vastaajissakin naisten osuus on kasvanut, mutta kilpailutoiminnan tunnusluvut 2022 kertovat SM-kilpailuissa naisia osallistuvan vain puolet miesten määrästä. Harrastajissa epäsuhta ei näy näin voimakkaasti. Nuoremmissa ikäluokissa on enemmän naisia mukana, joten myös aika korjannee epäsuhtaa.

Ikäsyrjintä ja toimintakyvyn mukaan arvottaminen vaivaavat aikuisurheilijoita. He eivät koe olevansa arvostettuja seuroissa, joissa urheilee myös nuorempia ja lapsia. Liitto voi omilla toimillaan lisätä ikäurheilijoiden arvostusta ja luoda keinoja auttaa tukea tarvitsevia kilpailuissa ja matkoilla.

Selvästi jäsenseuroilla on vielä parannettavaa omien jäsentensä tiedottamisesta siitä, miten toimia mahdollisissa syrjintä- tai häirintätapauksissa.

# 4 Toimenpiteet

|  |  |  |  |  |  |  |
| --- | --- | --- | --- | --- | --- | --- |
| **Teema** | **Tavoite** | **Toimenpiteet** | **Aikataulu** | **Vastuu** | **Tiedotus** | **Seuranta** |
| Sukupuolten tasa-arvo | Naisten osuuden lisääminen SM-kilpailuissa | Tehdään tutkimus syistä, jotka estävät harrastajia osallistumasta kilpailuihin. | Joulu22-Tammikuu23 | Saga ja Karita | Suora yhteys seuroihin. Tulosten julkistaminen Ikiliikkuja-lehdessä. | Tutkimustulosten perusteella valitaan seuraavat toimenpiteet. |
|  |  |  |  |  |  |  |
| Ikäsyrjintä | Aikuisurheilijoiden arvostuksen lisääminen seuroissa | Ehdotetaan jäsenseuroille vuoden aikuisurheilijan vuosittaista palkintoa.  | Ehdotus jäsenkirjeessä 12/2022, muistutus jäsenkirjeessä 10/23 | Karita | Muistutus Ikiliikkuja-lehdessä 6/23 (askelmerkit) | Tiedustellaan seuroilta 2023 vuosi-ilmoituksen yhteydessä, onko palkinto käytössä. |
|  |  |  |  |  |  |  |
| Yhdenvertaisuus tukea tarvitseville | Yhdenvertainen osallistumismahdollisuus kisoihin | Aloitetaan tukihenkilöpalvelu iäkkäille tai muuten erityistukea tarvitseville urheilijoille kisamatkoille. | Ensimmäisistä arvokisoista alkaen.  |  | Tiedotus jäsenlehdessä, seurapostissa ja kotisivuilla. | Tehdään vuoden lopuksi kooste palvelun käytöstä |
|  |  |  |  |  |  |  |
| Viestintä | Häirintä- ja syrjintätapausten käsittelyn toimintatavat seuroissa heidän jäsenistönsä tietoon. | Seuroille lähetetään ohjeet toimintatapojen luomiseen ja siitä tiedottamiseen | Ehdotus jäsenkirjeessä 12/2022, muistutus jäsenkirjeessä 4/23 | Karita |  | Seuraavassa yhdenvertaisuuskyselyssä tulosten vertaaminen vuoden 2022 lukuihin. |

# 5 Seuranta ja päivitys

Tässä suunnitelmassa olevien tavoitteiden toteutumista seurataan toimihenkilöiden ja vastuussa olevien toimesta. Tuloksista raportoidaan hallitukselle ja tiedotetaan jäsenistöä. Sukupuolten tasa-arvoa koskevan kyselyn tulokset analysoidaan ja valitaan sen perusteella jatkotoimenpiteet, joiden toteutus aloitetaan tämän suunnitelmakauden aikana. Suunnitelmaa ja toimenpiteitä tarkennetaan ja kehitetään kulloinkin esille nousevien tarpeiden johdosta.

Seuraava yhdenvertaisuuskysely tehdään syksyllä 2025, jolloin tuloksia voidaan verrata vuoden 2022 tuloksiin ja arvioida toimenpiteiden vaikuttavuutta. Naisten osuutta SM-kilpailuissa seurataan vuosittaisista kilpailutilastoista ja lisenssimääristä. Ikäsyrjintä- ja viestintäosuuksista kysytään suoraan seuroilta sen lisäksi, että yhdenvertaisuuskyselyssä selvitetään urheilijoiden tietous asiasta.